Tolong jelaskan mengenai Utusan Publications & Distributors dalam bahasa melayu

Utusan Publications & Distributors Sdn. Bhd. (atau singkatannya, UP&D) merupakan sebuah syarikat penerbitan dan pengedaran yang diperbadankan pada 29 Mac 1976. Syarikat ini banyak menerbitkan dan mengedarkan akhbar, buku serta majalah untuk semua lapisan umur. Selain itu, ia juga merupakan anak syarikat milik penuh Utusan Melayu (M) Berhad dengan modal berbayar sebanyak RM 3 juta dan modal dibenarkan sebanyak RM 5 juta.

UP&D merupakan penerbit bumiputera yang telah bertapak lama dalam bidang penerbitan dan pengedaran buku yang mencecah usia 35 tahun dan menjadi penerbit bumiputera yang tertua di Malaysia. Lebih kurang 65 peratus daripada buku terbitan UP&D berasaskan pendidikan, manakala 35 peratus lagi merupakan bahan bacaan umum yang merangkumi pelbagai subjek seperti pengurusan, perniagaan, motivasi, agama, dan kekeluargaan. Selain itu, UP&D juga berperanan sebagai perunding bagi penerbitan buku berkualiti tinggi atau buku mewah untuk sesuatu projek jabatan-jabatan kerajaan, badan-badan berkanun dan korporat.

UP&D menerbitkan lebih kurang 130 tajuk buku setiap tahun. UP&D juga merupakan pembekal dan pengedar buku terbitan luar negara dan tempatan. Buku luar negara yang diedarkan termasuk dari Amerika Syarikat, Eropah dan Australia. Kebanyakan buku dibekalkan kepada institusi pengajian tinggi, perpustakaan sekolah, perpustakaan awam, jabatan, dan agensi kerajaan.

Berikutan pembubaran Kumpulan Utusan dan penutupan Utusan Malaysia, Utusan Publications & Distributors dihentikan operasinya pada 9 Oktober 2019.